王炎
怀忠堂辞
跂逸驾兮前修，佩武符兮典州。
迹已陈兮德新，可敬而慕兮几春复秋。
意其存兮閟千万年之原，谓其逝兮乃在浮罗之颠。
奋忠精兮取义，贯羲娥兮烂然。
隘尘寰兮上征，挥八极兮为仙。
黄鹄脱骖兮素虯停驷，几弭节兮念遗民而来顾。
高弁苍苍兮清苕瀰瀰，公来游兮湖山增美。
游观罢兮来归。有蒲与荷兮清泠之池，
鱼鸟怀生兮欣欣焉。其有依银钩虿尾兮，
灿翠珉而陆离。弦琴兮击鼓，
羞羔豚兮酌醑。跪起以荐兮愿公燕喜。
公燕喜兮吾民乐康。却灾沴兮蠲除不祥。